Maak tyd om minigholf te speel. Die 18 putjie-baan is teen ’n koppie uitgelê en jy stap op-en-af teen die hange om die gaatjies te speel. Neem ietsie saam vir ’n skemerkelkie en vat ’n blaaskans op die houtdek by die boonste putjies. Neem ’n selfie met die hele vallei as agtergrond.
Pak jou verkyker in vir die sirkel-staproete wat jou omtrent ’n uur gaan neem. Hier is ook ’n langer wandelroete (3½ uur) wat na ’n waterval lei. Vind voor jy begin stap by ontvangs uit of die waterval vloei.
Die Slanghoek Mountain Resort se verskillende verblyfopsies is ’n trekpleister vir groot groepe. Terwyl een deel van die groep in die kampplek oorkant die pad tent opslaan, kan die ander in safaritente, huisies, kamers en houthutte uitpak.
17 kampplekke: Die kampplekke is tussen die wingerede op die oewer van die Slanghoekstroom geleë. Daar is elektrisiteit en elke staanplek het sy eie ablusiegeriewe met ’n stort, wasbak en toilet. Hier is plek vir 6 mense per staanplek en net een karavaan per staanplek toegelaat.
3 houthutte: Bespreek die houthutte – die name is Kliphout, Geelhout of Olienhout – in die Platbos-natuurreservaat. Die reservaat is 5 km van die oord af, meld by ontvangs aan om die sleutels en aanwysings te kry. Die hutte het elk ’n oopplankombuis, leefarea, twee slaapkamers en ’n badkamer met ’n stort en toilet. Hier maak besoekers staat op gas, sonkrag en batterye vir krag. Net voertuie met goeie grondvryhoogtes kan tot hier kom. Bring jou kano saam as jy op die dam wil roei en stof die vlieghengel-toerusting af – jy kan lekker oefen hier by die dam.